
Z A P I S N I K
16. SEDNICE ODBORA ZA PRAVOSUĐE, DRŽAVNU UPRAVU 
I LOKALNU SAMOUPRAVU,  ODRŽANE 8. APRILA 2026. GODINE

	Sednica je počela u 12,00 časova.

Sednicom je predsedavao dr Uglješa Mrdić, predsednik Odbora.

	Sednici su prisustvovali članovi Odbora: Dragan Nikolić, Jasmina Palurović, Lidija Načić, Đorđe Komlenski, Risto Kostov, Jelena Jerinić, Nataša Milić Milaš, Aleksandar Ivanović, Biljana Ilić Stošić, Jovan Palalić i Verica Milanović.

	Sednici su  prisustvovali i: Branko Pavlović, zamenik člana Ane Krstić, i Boris Bajić, zamenik člana prof. dr Balinta Pastora. 

Sednici nisu prisustvovali članovi Odbora: Pavle Grbović, Filip Tatalović, i Dejan Šulkić, kao ni njihovi zamenici.

Sednici su prisustvovali: Dejan Damnjanović, direktor Agencije za sprečavanje korupcije i Dejan Milić, v.d. pomoćnik direktora u Sektoru za pravne i kadrovske poslove u Agenciji.

Predsednik je podsetio da je u materijalu za 16. sednicu sednicu dostavljen zapisnik 15. sednice na koji nije bilo pisanih primedbi, pa je stavio na glasanje, a članovi i zamenici članova Odbora su većinom glasova usvojili zapisnik  15. sednice održane 19. januara 2026. godine.

Predsednik Odbora je obavestio članove i zamenike članova Odbora da je za 16. sednicu predložen sledeći: 

1. Davanje saglasnosti na Pravilnik o unutrašnjem uređenju i sistematizaciji radnih mesta u Službi Agencije za sprečavanje korupcije, koji je dostavila Agencija za sprečavanje korupcije (02-380/26 od 20. februara 2026. godine).

Predsednik Odbora je obavestio članove i zamenike članova Odbora da je narodna poslanica prof. dr Jelena Jerinić putem elektronske pošte podnela predlog da se dnevni red 16. sednice Odbora dopuni tačkom: „Predlog za pokretanje postupka odlučivanja o postojanju razloga za  razrešenje direktora Agencije za sprečavanje korupcije,  u skladu sa članom 44.  i 51. Poslovnnka Narodne skupštine“, Broj 02-1209/26 od 5. marta 2026. godine, nakon čega je dao reč narodnoj poslanici prof. dr Jeleni Jerinić.

Jelena Jerinić je iznela razloge zbog kojih je podnela navedeni predlog, a između ostalog je ukazala na sveopšti porast korupcije u Republici Srbiji i sistematsko izostajanje reagovanja Agencije na nepoštovanje zakona, naročito u vezi sa obavezom prijavljaivanja imovine javnih funkcionera i sprečavanja sukoba interesa.

Članovi i zamenici članova Odbora većinom glasova nisu usvojili navedeni predlog.

Članovi i zamenici članova Odbora su većinom glasova utvrdili sledeći

D n e v n i  r e d :

1. Davanje saglasnosti na Pravilnik o unutrašnjem uređenju i sistematizaciji radnih mesta u Službi Agencije za sprečavanje korupcije, koji je dostavila Agencija za sprečavanje korupcije (02-380/26 od 20. februara 2026. godine).


PRVA TAČKA: Davanje saglasnosti na Pravilnik o unutrašnjem uređenju i sistematizaciji radnih mesta u Službi Agencije za sprečavanje korupcije, koji je dostavila Agencija za sprečavanje korupcije (02-380/26 od 20. februara 2026. godine).
Predsednik Odbora je obavestio članove i zamenike članova Odbora da je članom 30. stav 3. Zakona o sprečavanju korupcije propisano je da se unutrašnje uređenje i sistematizacija radnih mesta u službi Agencije uređuju aktom koji donosi direktor, po pribavljenom mišljenju Veća Agencije i uz saglasnost odbora Narodne skupštine nadležnog za poslove državne uprave i da je, u tom pogledu, direktor Agencije za sprečavanje krupcije je dopisom 02-380/26 od 20. februara 2026. godine Odboru za pravosuđe, državnu upravu i lokalnu samoupravu dostavio predlog Pravilnika o unutrašnjem uređenju i sistematizaciji radnih mesta u Službi Agencije za sprečavanje korupcije kao i mišljenje Veća Agencije za sprečavanje korupcije. 

Dejan Damnjanović ukazao je da se osnovne izmene odnose na unutrašnje uređenje i sitematizacija radnih mesta u Službi Agencije, kako bi se omogućilo usklađivanje sa Zakonom o državnim službenicima (u daljem tekstu: Zakon), po kojem je neophpodno izmeniti postojeće pravilnike o unutrašnjem uređenju i sistematizaciji radnih mesta u službama državnih organa u roku od šest meseci od stupanja na snagu Zakona.
Ukazao je da je broj zaposlenih u Službi Agencije ostao isti i da predložena promena strukture broja zaposlenih neće uticati na već predviđena sredstva za plate zaposlenih, a koja su obezbeđena u budžetu Agencije za 2026. godinu.

Nakon izlaganja direktora Agencije za sprečavanje korupcije predsednik Odbora je otvorio rapravu, u kojoj su učestvovali: Verica Milanović, Dejan Damnjanović, Biljana Ilić Stošić, Dragan Nikolić, Jelena Jerinić, Jasmina Palurović, Đorđe Komlenski, Aleksandar Ivanović, Jovan Palalić, Boris Bajić i Risto Kostov.

Verica Milanović je iznela stav da Agencija ne preduzima zakonom pripisane mere radi sprečavanja korupcije, te je navela primere iz prakse kojima je pojasnila svoje tvrdnje.

Dejan Damnjanović je naveo da primedbe koje je iznela Verica Milanović ne spadaju u nadležnost Agnecije, koja je propisana Zakonom o sprečavanju korupcije, te da takve primedbe ne mogu da se odnose na postupanja Agencije i njega lično.
Ukazao je na brojne mere i aktivnosti koje je Agencija preduzela u pogledu spračavanja korupcije u prethodnom periodu.

Biljana Ilić Stošić je ukzala na delotvornost u radu Agencije prilikom primene svih propisanih mehanizama u procesu sprečavanja korupcije.

Dragan Nikolić je pozitivno ocenio usklađivanje unutrašnje organizacije i sitematizacije radnih mesta u Agenciji, te naveo da je to i obaveza koja proističe na osnovu izmene Zakona o državnim službenicima.
Izneo je mišljenjeda će nov Pravilnik o unutrašnjem uređenju i sistematizaciji radnih mesta u Službi Agencije za sprečavanje korupcije doprineti  njenom boljem radu.
Smatra da nisu odgovarajuće primedbe koje su iznete na rad Agencije na sednici Odbora od strane pojedinih članova Odbora.

Verica Milanović je iznela stav da direktor Agencije snosi odgovornost za široko rasprostranjenu korupciju u Republici Srbiji, s obzirom da on, po njenom mišljenju, ne preduzima potrebne mere za njeno suzbijanje.

Prof. dr Jelena Jerinić je ukazala na neodgovarajuće postupanje Agencije u pojedinim slučajevima korupcije, kao i na posledice koje zbog toga utiču na opšti nivo korupcije u Republici Srbiji.

Jasmina Palurović smatra da će Agencija novom sistematizacijom na najbolji način iskoristiti resurse koje ima na raspolaganju, čime će još bolje odgovoriti zakonskim obavezama i zahtevima koji joj se postavljaju u radu.
Pohvalila je činjenicu da je Agencija ostala u okvirima svoga budžeta, kao i njenu transparentnost u radu.

Đorđe Komlenski je istakao da će glasati za davanje saglasnosti na Pravilnik ukoliko bude smatrao da su ispravni motivi kojima su se vodili podnosioci izmena Pravilnika.
Naveo je da se Agencija u svim oblastima svog rada pridržava Zakona  i izriče  mere u skladu sa  svojim nadležnostima.

Dejan Damnjanović je ukazao da izmena Pravilnika podržava i korigovani način rada Agencije u pojedinim oblastima, što će doprineti celishodnosti u njenom radu.

Aleksandar Ivanović je ukazao na postojanjse sistemske korupcije u Srbiji i njene posledice na život građana i ugled Srbije u inostranstvu.
Smatra da se promenama u radu u organizaciji Agencije neće ništa suštinski promeniti, već da je potrebno obezbediti smenu trenutnih nosilaca vlasti, te poboljšati način kontrole vlasti za budući period. 

Jovan Palalić je naglasio značaj postojanja Agencije kao nezavisne institucije koja preduzima aktivnosti u sprečavanju korupcije.
Pozvao je članove i zamenike članova Odbora na konstruktivnost u oceni rada Agencije i na uzdržavanje od politički oportunih stavova i pritisaka na jednu nezavisnu instituciju.

Boris Bajić je ukazao na ažurnost, pedantnost, blagovremenost, zakonitost i neselektivnost Agencije u svome radu. 
Pohvalio je otvorenost Agencije u izveštavanju o svome radu, kao i aktivnosti kojima ostvaruje  neposredni odnos sa građanima i širi svest o pojmu korupcije.

Risto Kostov je pozdravio usklađivanje Pravilnika sa novim zakonskim rešenjima, kao i na doslednost Agencije u primeni zakona.
Upitao je direktora Agencije kako postojeći kadovski kapaciteti utiču na efikasnost u radu Agencije, kao i na koji način će pristupiti popunjavanju radnih mesta koja su predviđena novim Pravilnikom, kako u pogledu broja radnih mesta koje će popuniti, tako i profila kadrova koji će se angažovati. 

Dejan Damnjanović je naveo da se trenutno nedovoljani kadrovski kapaciteti ne odražavaju na efikasnost u radu same Agencije, ali da će popunjavanje nedostajućih kapaciteta rasteretiti zaposlene u Agenciji.
 
Pošto više nije bilo prijavljenih za reč predsednik Odbora je zaključio raspravu i  predlažio da Odbor da saglasnost na Pravilnik o unutrašnjem uređenju i sistematizaciji radnih mesta u Službi Agencije za sprečavanje korupcije Broj: 014-012-00-0070/26-01 od 11. februara 2026. godine, koji je predložio direktor Agencije za sprečavanje korupcije, po pribavljenom pozitivnom mišljenju Veća Agencije za sprečavanje korupcije.

Članovi i zamenici članova Odbora većinom glasova su usvojili navedeni predlog.

Sednica je završena u 13, 40 časova.



 SEKRETAR  			                                                              PREDSEDNIK


Sanja Pecelj       			                                                dr Uglješa Mrdić





